Diari Oficial de la Generalitat Valenciana


Sumari del DOGV 4942, del 09-02-2005 (2005/1273)

RESOLUCIÓ de 24 de gener de 2005, del director general de Personal Docent de la Conselleria de Cultura, Educació i Esport, per la qual es convoca concurs de mèrits per a la selecció i nomenament de directors de centres docents públics de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4942

Data del DOGV
:   09-02-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/1273


Data del document
:   24-01-2005

Organisme emissor
:   Conselleria de Cultura, Educació i Esport

Tipus de document
:   Resolució

Correcció d'errades

 Descriptors 

:   * quadre administratiu
    * centre d'ensenyament
    * personal docent

RESOLUCIÓ de 24 de gener de 2005, del director general de Personal Docent de la Conselleria de Cultura, Educació i Esport, per la qual es convoca concurs de mèrits per a la selecció i nomenament de directors de centres docents públics de la Generalitat Valenciana. [2005/1273]
  
La Llei Orgànica 10/2002, de 23 de desembre, de Qualitat de l'Educació, establix en el títol V l'estructura dels òrgans de govern, òrgans de participació en el control i gestió i òrgans de coordinació dels centres docents públics. Dins d'esta estructura, el capítol VI del dit títol V regula el procediment de selecció i nomenament del director dels centres docents públics, i també l'adquisició de la categoria de director, que regula la disposició transitòria tercera de la mencionada llei orgànica. Els articles 86 a 91 de la dita llei orgànica establixen les bases per a la convocatòria dels procediments de selecció i nomenament de directors en els centres de titularitat pública.
  
En concret, l'article 86 de la mencionada llei establix: «1. La selecció i nomenament de directors dels centres públics s'efectuarà mitjançant concurs de mèrits entre professors funcionaris de carrera dels cossos del nivell educatiu i règim a què pertanga el centre», així mateix el paràgraf segon afig: «2. La selecció es realitzarà de conformitat amb els principis de publicitat, mèrit i capacitat.»
  
Pròxim a finalitzar el termini per al qual van ser nomenats els directors d'alguns centres docents públics, que es relacionen en l'annex I de la present resolució, correspon convocar concurs de mèrits per a seleccionar i nomenar els directors respectius en els termes establits en la Llei Orgànica 10/2002, de 23 de desembre, de Qualitat de l'Educació.
  
En la tramitació d'esta resolució s'ha complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal de les Administracions Públiques.
  
De conformitat amb les disposicions anteriorment citades i atés que existixen places vacants en els centres docents gestionats per esta administració, esta Direcció General, en virtut de les competències atribuïdes en l'article 11.9 del Decret 183/2004, d'11 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport (DOGV 4.857, de 6 de octubre), ha resolt convocar concurs de mèrits referit al seu àmbit territorial d'acord amb les bases següents:
  
Primera. Convocatòria
  
1. Es convoca concurs de mèrits per a la selecció i provisió dels llocs vacants de directors dels centres públics d'Educació Infantil, Educació Infantil i Primària, Educació Especial, Educació Secundària, Formació Professional, Formació de Persones Adultes, Ensenyaments Artístics i Ensenyaments d'Idiomes dependents de l'administració educativa de la Generalitat.
  
2. Esta convocatòria afectarà els centres on es produïsquen vacants determinades tant per l'acabament del període de mandat, o que s'hagen produït per qualsevol de les causes previstes en la normativa vigent i que es relacionen en:
  
- l'annex I-a). Per a centres públics d'Educació Infantil, Educació Infantil i Primària, Educació Especial i de Formació de Persones Adultes.
  
- l'annex I-b). Per a centres públics d'Educació Secundària i Formació Professional.
  
- l'annex I-c). Per a centres públics d'Ensenyaments Artístics i Ensenyaments d'Idiomes.
  
3. El nomenament de la direcció dels centres integrats de Formació Professional s'ajustarà al que s'establix en l'article 11.5 de la Llei Orgànica 5/2002, de 19 de juny, de les Qualificacions i de la Formació Professional, tal com preveu la disposició addicional 14 de la Llei 10/2002.
  
Segona. Participació
  
Per a ser admesos en el concurs de mèrits, els aspirants hauran de reunir, a la finalització del termini de presentació de sol·licituds, a més dels requisits generals establits per als funcionaris públics, els requisits específics següents:
  
1. Tindre una antiguitat de cinc anys, almenys, en el cos de la funció pública docent des del qual s'opta.
  
2. Haver impartit docència directa en l'aula com a funcionari de carrera, durant un període d'igual durada, en un centre públic que impartisca ensenyaments del mateix nivell i règim.
  
3. Estar prestant servicis en un centre públic del mateix nivell i règim corresponents, amb una antiguitat en este, almenys, d'un curs complet al publicar-se la convocatòria, en centres públics dependents de l'administració educativa de la Generalitat Valenciana.
  
Tercera. Presentació de sol·licituds
  
1. Els qui desitgen participar en el procés de selecció per a la direcció d'un centre docent públic de la Generalitat Valenciana hauran de fer-ho constar en instància que s'ajustarà al model que figura com annex III d'esta resolució.
  
2. El termini de presentació de sol·licituds serà de 15 dies hàbils a partir de l'endemà de la publicació d'esta convocatòria en el Diari Oficial de la Generalitat Valenciana.
  
3. Les sol·licituds es dirigiran, junt a la resta de la documentació, a la direcció territorial de Cultura, Educació i Esport a l'àmbit de la qual pertanga el centre on presta servicis el candidat, i hauran de presentar-se en els registres de les dites direccions territorials o en les oficines a què es referix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud i la documentació que l'acompanye en una oficina de correus, haurà de fer-se en sobre obert perquè la instància siga datada i segellada pel funcionari de correus abans de ser certificada.
  
4. Els aspirants hauran d'acompanyar, si és procedent, junt amb la instància, la documentació següent:
  
a) Documentació acreditativa dels mèrits acadèmics i professionals que siguen susceptibles de valoració, en la forma que s'establix en l'annex II.
  
b) Credencial de l'acreditació per a la direcció o, si és procedent, documentació acreditativa de l'adquisició de la categoria de director.
  
c) El sol·licitant inclourà un exemplar del Projecte de Direcció per cada un dels centres a què s'aspira ajustat al que establix l'annex II.
  
5. Els mèrits al·legats i no justificats documentalment o els documents que manquen de les dades ressenyades anteriorment no seran tinguts en compte.
  
Totes les fotocòpies que es remeten hauran d'anar acompanyades de les diligències de compulsa o acarament, d'acord amb el que establix la Circular 5/1999, de 14 de juny, de la Secretaria General de la Conselleria de Cultura, Educació i Ciència, sobre compulsa o acarament de documents en els centres docents i en la Circular 3/1999, de 25 de maig, de la Secretaria General de la Conselleria de Cultura, Educació i Ciència, sobre compulsa o acarament de documents.
  
L'administració podrà requerir als interessats, en qualsevol moment, que justifiquen els mèrits sobre els quals es plantegen dubtes o reclamacions.
  
6. A fi de simplificar els tràmits administratius que es veuen obligats a realitzar els participants, la documentació presentada pels participants en la present convocatòria, i també la baremació que els corresponga, serà registrada informàticament, a fi que en futures convocatòries s'eximisca els participants de tornar a presentar-la i de tornar en conseqüència a baremar-la.
  
Quarta. Comissions de selecció
  
1. Les comissions de selecció es constituiran, per a cada un dels centres en què es presenten candidats, en el termini de set dies hàbils del requeriment de la direcció territorial. A tal fi, les direccions territorials de Cultura, Educació i Esport demanaran als centres on hi haja candidats els representants, indicats en l'apartat 5, i els respectius suplents que han d'incorporar-se a les mencionades comissions. Per a això el director del centre convocarà el claustre de professors i el sector de pares i alumnes del consell escolar en el termini de cinc dies hàbils des de la recepció de la sol·licitud de designació dels respectius representants.
  
2. La constitució i el funcionament de les comissions de selecció, i també el règim d'abstenció i recusació aplicable als seus membres, es regiran pel que s'establix en els articles 22 al 29 de la Llei 30/1992, de 26 de novembre. En el cas que es produïren empats en l'adopció d'acords, el president els dirimirà amb el seu vot de qualitat.
  
3. Per a la selecció dels aspirants es constituiran tantes comissions de selecció com foren necessàries en funció dels centres on es presenten candidats. L'actuació d'estes comissions finalitzarà amb la conclusió del procediment per al qual han sigut constituïdes.
  
4. Les comissions, una vegada constituïdes, tindran la seu oficial on decidisca el president de la comissió de selecció.
  
5. Les comissions de selecció estaran compostes pels membres nomenats pel director general de Personal Docent següents:
  
A) President: El cap del servici territorial d'Inspecció Educativa o inspector en qui delegue.
  
B) Vocals en representació de l'administració educativa de la Generalitat Valenciana:
  
- Un inspector designat pel director territorial de Cultura, Educació i Esport a proposta del cap del servici territorial d'Inspecció Educativa.
  
- Un representant de la Direcció General de Personal Docent.
  
- Un representant de la Direcció General d'Ensenyament.
  
Esta part de la comissió serà comuna a totes les comissions del mateix nivell i règim de cada direcció territorial, llevat que el nombre d'aspirants o el de centres amb vacants aconselle nomenar més d'una per nivell i règim.
  
C) Vocals en representació del centre docent:
  
- Dos representants del claustre de professors elegits per este en sessió extraordinària i segons les atribucions que assigna l'apartat e) de l'article 84 de la Llei 10/2002 al claustre de professorat.
  
- Dos representants dels sectors de pares/mares i alumnes del consell escolar del centre. Estos seran designats amb els criteris següents:
  
a) En els centres d'Educació Secundària i Formació Professional, un representant de l'alumnat i un representant del sector de pares/mares.
  
b) En els centres de Formació de Persones Adultes, Ensenyaments Artístics i ensenyaments d'Idiomes, dos representants de l'alumnat.
  
c) En els centres d'Educació Infantil, Infantil i Primària i Educació Especial dos representants del sector de pares/mares.
  
6. Per a la constitució i el funcionament de la comissió de selecció serà imprescindible que estiguen presents la mitat més un dels seus membres. Actuarà de secretari de la comissió un dels funcionaris integrants d'esta. Les decisions es prendran per majoria.
  
Per cada membre comissió es nomenarà un membre suplent.
  
7. La no elecció o la no designació de representants del claustre de professors o del sector de pares/mares o d'alumnes del consell escolar per a la comissió de selecció no impedirà la constitució i funcionament d'esta.
  
8. Funcions de les comissions de selecció. Les comissions de selecció tindran encomanades les funcions següents:
  
- Comprovar els requisits a què es referix la base segona de la present convocatòria.
  
- Valorar el programa de direcció presentat per cada un dels candidats.
  
- Valorar els mèrits acadèmics i professionals aportats pels candidats.
  
- Elaborar les relacions provisional i definitiva dels candidats i publicar-les en els llocs corresponents.
  
- Resoldre les reclamacions presentades i elevar a la direcció territorial de Cultura, Educació i Esport corresponent la relació definitiva de participants seleccionats per a la realització d'un programa de formació inicial.
  
Cinquena. Desenrotllament del procediment
  
1. El procediment de selecció constarà de dos fases i d'un programa de formació inicial:
  
Fase A: Valoració d'un programa de direcció, esta fase serà valorada de 0 a 25 punts, i és necessari obtindre 12,5 punts per a passar a la següent fase.
  
Fase B: Valoració dels mèrits acadèmics i professionals, l'experiència i la valoració del treball previ desenvolupat com a càrrec directiu i de la labor docent com a professor, i també l'experiència en l'exercici de la direcció dels candidats, segons barem que consta com a annex II, esta fase serà valorada de 0 a 25 punts.
  
2. En cas de produir-se empats en la puntuació total dels aspirants, es resoldran atenent successivament als criteris següents:
  
- Major puntuació en la fase A.
  
- Major puntuació en els apartats del barem de mèrits per l'orde en què apareixen en la convocatòria.
  
- Major puntuació en els subapartats del barem de mèrits per l'orde en què apareixen en la convocatòria.
  
3. Les puntuacions provisionals aconseguides pels aspirants seran publicades per les comissions en les corresponents seus d'actuació.
  
4. En el termini de 5 dies hàbils comptats a partir de la dita publicació, els interessats podran presentar les al·legacions que estimen pertinents sobre la puntuació que se'ls haja assignat, mitjançant escrit dirigit a la corresponent comissió de selecció.
  
5. Una vegada estudiades les al·legacions presentades en temps i forma, les comissions de selecció elevaran al director territorial de Cultura, Educació i Esport corresponent, per a la seua publicació, la relació definitiva de participants seleccionats, un per centre, per a la realització d'un programa de formació inicial, i també la relació dels qui n'estiguen exempts totalment o parcialment, d'acord amb el que establix l'apartat següent. Si un candidat obté la major puntuació per a diversos centres, se'l proposarà per al consignat en primer lloc en la sol·licitud.
  
6. Els aspirants seleccionats hauran de superar un programa de formació inicial, que consistirà en:
  
- Un curs teòric de formació relacionat amb les tasques atribuïdes a la funció directiva, la durada del qual serà de 40 hores presencials. El disseny d'estos cursos serà dut a terme pel Servici de Formació del Professorat i els CEFIRE.
  
- Un període de pràctiques que conclourà amb la presentació d'una memòria i la resolució de casos pràctics. La seua avaluació correspondrà a la Inspecció Educativa.
  
Estaran exempts de la realització del programa de formació inicial en la seua totalitat els professors que tinguen adquirida la categoria de director per estar acreditats per a l'exercici de la direcció dels centres docents públics i haver exercit, amb posterioritat a la dita acreditació, el càrrec de director durant un mínim de tres anys amb anterioritat a l'entrada en vigor de la LOQE.
  
Estaran exempts de la fase teòrica del programa de formació inicial aquells candidats que estiguen acreditats per a l'exercici de la direcció dels centres públics docents.
  
Sisena. Aprovació de l'expedient
  
1. Conclòs el programa de formació inicial i comprovat que tots els aspirants que hi són declarats aptes reunixen els requisits de participació establits en la convocatòria, la Direcció General de Personal Docent aprovarà l'expedient del concurs de mèrits, i el farà públic en el Diari Oficial de la Generalitat Valenciana.
  
2. El director territorial de Cultura, Educació i Esport nomenarà director del centre que corresponga, per un període de tres anys, l'aspirant que haja superat este programa i aquells que hagen quedat exempts de la realització del programa de formació inicial en la seua totalitat.
  
3. Els directors així nomenats seran avaluats al llarg dels tres anys. Els qui obtingueren avaluació positiva adquiriran la categoria de director per als centres públics del nivell educatiu i règim de què es tracte. La dita categoria produirà efectes en l'àmbit de totes les administracions educatives.
  
Setena. Durada del mandat dels aspirants seleccionats
  
1. La durada del mandat dels directors seleccionats és de tres anys, de conformitat amb el que preveu l'article 89.2 de la LOQE.
  
2. El nomenament dels directors podrà renovar-se per dos períodes d'igual durada, prèvia avaluació positiva del treball desenvolupat al final de cada un d'ells.
  
3. Després dels tres períodes, el director haurà de participar de nou en un concurs de mèrits per a tornar a exercir la funció directiva.
  
4. El nomenament i la presa de possessió es realitzarà amb efectes de l'1 de juliol de l'any en curs.
  
5. En el cas que el candidat designat no tinga destinació definitiva en el centre, serà nomenat en comissió de servici pel període establit.
  
Huitena. Nomenament amb caràcter extraordinari
  
absència de candidats o quan la comissió corresponent no haja seleccionat cap aspirant, la direcció territorial de Cultura, Educació i Esport nomenarà director, per un període de tres anys, un professor funcionari de carrera docent dependent de la Generalitat Valenciana d'algun dels nivells i règim a què correspon el centre de que es tracte, en l'àmbit de gestió de l'administració educativa de la Generalitat Valenciana, que reunisca almenys els requisits següents:
  
a) Tindre una antiguitat, almenys, de cinc anys en el cos de la funció pública docent de procedència.
  
b) Haver sigut professor, durant un període de cinc anys, en un centre públic que impartisca ensenyaments del mateix nivell i règim.
  
2. En el cas de centres de nova creació s'estarà al que disposa l'apartat 1 d'esta base. En estos centres, la durada del mandat de tots els òrgans de govern regulats en els articles 79 i 80 de la Llei 10/2002 serà de tres anys.
  
3. En els centres específics d'Educació Infantil, en els incomplets d'Educació Primària, en els d'Educació Secundària amb menys de huit unitats, en els centres rurals agrupats, en els centres d'acció educativa singular i en els que impartisquen Ensenyaments Artístics, d'Idiomes o els dirigits a persones adultes amb menys de huit professors, no serà necessari reunir els requisits establits en l'apartat 1 d'esta base.
  
Novena. Cessament del director
  
El cessament del director o de la directora es produirà en els supòsits següents:
  
a) Finalització del període per al qual va ser nomenat i, si és procedent, de la pròrroga d'este.
  
b) Renúncia motivada acceptada per la direcció territorial de Cultura, Educació i Esport després de ser informat el consell escolar del centre i el claustre de professors, segons el que s'establix en els articles 82, apartat j), i 84, apartat i), de la Llei 10/2002.
  
c) Incapacitat física o psíquica sobrevinguda.
  
d) Revocació motivada per la direcció territorial de Cultura, Educació i Esport per incompliment greu de les funcions inherents al càrrec de director, prèvia audiència a l'interessat i informe raonat de la Inspecció Educativa, després d'haver-se comunicat al consell escolar del centre i al claustre de professors, segons el que s'establix en els articles 82, apartat j), i 84, apartat i), de la Llei 10/2002.
  
Deu
  
Contra la present resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, i per l'aplicació supletòria del que disposa l'article 1.2, en relació amb la disposició addicional 11, apartat 1, del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el text refós de la Llei de la Funció Publica Valenciana, podrà interposar-se amb caràcter potestatiu recurs de reposició davant la Direcció General de Personal Docent en el termini d'un mes comptat des de l'endemà de la seua publicació o interposar directament recurs contenciós administratiu davant el Jutjat Contenciós Administratiu de València en el termini de dos mesos comptats a partir de l'endemà de la seua publicació.
  
València, de 24 de gener de 2005.- El director general de Personal Docent: José Antonio Rovira Jover.
  
ANNEX II
  
FASE A. Programa de direcció: esquema bàsic de desenrotllament
  
Programa de direcció (25 punts, mínim per a la superació 12,5 punts):
  
Constarà, almenys, dels aspectes següents:
  
- Anàlisi de la situació del centre que el candidat pretén dirigir.
  
- Objectius a curt termini i a mitjà termini.
  
- Estratègies d'actuació i/o plans de millora.
  
- Recursos humans i materials amb què es pretén posar en marxa el programa.
  
- Indicadors o paràmetres de gestió de la qualitat en el centre: modalitat, estratègia i calendari d'aplicació.
  
- Procediments d'avaluació de la gestió directiva.
  
- Referències bibliogràfiques, pàgines web o experiències prèvies inèdites.
  
- Amb caràcter optatiu, podrà figurar la composició de l'equip directiu de la candidatura, amb un breu currículum de cada un dels membres de l'equip.
  
L'extensió d'este programa serà d'entre 25 i 50 pàgines. Es presentarà una còpia impresa i una en suport informàtic, en disquet o CD-R.
  
FASE B. Barem de mèrits acadèmics i professionals per a la selecció de directors dels centres docents públics de la generalitat valenciana (25 punts)
  
1. Mèrits acadèmics i altres mèrits (màxim 10 punts).
  
1.1. Formació acadèmica.
  
a) Titulacions de primer cicle.
  
- Per cada diplomatura, enginyeria tècnica, arquitectura tècnica o títols declarats equivalents i pels estudis corresponents al primer cicle d'una llicenciatura, arquitectura o enginyeria, distints dels al·legats per a l'ingrés en el cos a què pertany el candidat: 0,5 punts.
  
b) Titulacions de segon cicle.
  
- Per cada títol de llicenciat, enginyer superior, arquitectura o títols declarats legalment equivalents, distints dels al·legats per a l'ingrés en el cos a què pertany el candidat: 1 punt.
  
- Per premi extraordinari de llicenciatura: 1 punt.
  
c) Titulacions de tercer cicle.
  
- Pel grau de doctor: 2 punts.
  
- Per premi extraordinari de doctorat: 1 punt.
  
d) Titulacions d'ensenyaments de règim especial, Formació Professional i altres diplomes.
  
Es valoraran les titulacions atorgades per les escoles oficials d'Idiomes, conservatoris professionals i superiors de Música i Dansa i escoles d'Arts Plàstiques i Disseny, d'acord amb l'escala següent:
  
- Música i Dansa, grau mitjà: 0,25 punts.
  
- Ensenyament d'Idiomes, cicle elemental: 0,25 punts.
  
- Ensenyament d'Idiomes, cicle superior: 0,5 punts.
  
- Escoles d'Arts Plàstiques i Disseny: 0,5 punts.
  
- Pel Diploma d'Estudis Avançats: 0,25 punts.
  
- Per cada títol de tècnic superior de Formació Professional: 0,5 punts.
  
e) Capacitació en valencià (Orde de 21 de maig de 1985).
  
- Pel Certificat d'Aptitud en Valencià: 0,5 punts.
  
- Pel Certificat de Capacitació en Valencià: 1 punt.
  
- Pel Diploma de Mestre de Valencià: 2 punts.
  
Als efectes dels subapartats a) i b) precedents, en cap cas es valoraran els estudis que haja sigut necessari superar (primer cicle) per a l'obtenció del primer títol de llicenciat, arquitecte superior o enginyer superior i s'hagen acreditat per al seu ingrés en la funció pública docent. En cap cas serà valorable el primer títol o estudis d'esta naturalesa que posseïsca el candidat.
  
Documentació acreditativa:
  
Per a totes les titulacions relacionades s'adjuntarà fotocòpia compulsada/acarada dels dits títols o del document justificatiu d'abonament dels drets d'expedició de les dites titulacions conforme a l'Orde de 8 de juliol de 1988 (BOE de 13 de juliol).
  
Titulacions de postgrau o Màster en Gestió i Direcció de Centres Educatius, expedides per universitats o institucions reconegudes pel Ministeri d'Educació, Cultura i Esport o la Conselleria de Cultura, Educació i Esport de la Generalitat Valenciana o de la resta d'administracions educatives.
  
a) Per un títol de Màster en Gestió i Direcció de Centres Educatius: 2 punts.
  
b) Per titulacions de postgrau: 1 punt cada una d'estes.
  
Documentació acreditativa:
  
Per a totes les titulacions relacionades s'adjuntarà fotocòpia compulsada/acarada dels dits títols o del document justificatiu d'abonament dels drets d'expedició de les dites titulacions conforme a l'Orde de 8 de juliol de 1988 (BOE de 13 de juliol).
  
1.3. Publicacions relacionades amb l'àrea d'especialitat de l'aspirant: fins a 2 punts.
  
1.4. Publicacions relacionades amb la gestió i direcció de centres o la gestió de la qualitat: fins a 3 punts.
  
Documentació acreditativa per als apartats 1.3 i 1.4: els exemplars corresponents, els programes o crítiques i, si és procedent, l'acreditació d'haver obtingut premis (ensenyaments artístics, de música i dansa, premis literaris o científics). En les edicions ?siga quin siga el suport sobre el qual estiguen realitzades- ha de constar el ISBN i depòsit legal o només este últim segons els casos, d'acord amb el que disposa el Decret 2.984/1972, de 2 de novembre (BOE de 4 de novembre), articles 1, 2 i 3.
  
2. Mèrits professionals i valoració del treball desenvolupat (màxim 15 punts).
  
2.1. Servicis prestats en la funció pública docent i en l'exercici de càrrecs directius.
  
a) Per tindre adquirida la categoria de director segons el que establix la disposició transitòria tercera de la LOQE: 2 punts.
  
b) Estar en possessió de l'acreditació per a l'exercici de la direcció: 1 punt.
  
c) Per cada any com a director en centres docents públics: 1 punt.
  
d) Per cada any en altres càrrecs directius, vicedirector, secretari, cap d'estudis: 0,50 punts.
  
e) Per cada any en altres càrrecs directius, vicesecretari i responsable de centres de menys de tres unitats: 0,25 punts.
  
f) Per cada any de servicis efectius prestats en la situació de servici actiu com a funcionari de carrera del cos del nivell educatiu i règim del centre a la direcció del qual opta el candidat, que sobrepassen els cinc anys exigits com a requisit: 0,5 punts.
  
g) Per cada any de servicis efectius prestats en la situació de servici actiu com a funcionari de carrera en altres cossos docents distints al nivell educatiu i règim del centre a la direcció del qual opta el candidat: 0,25 punts.
  
h) Per pertànyer als cossos de catedràtics d'Ensenyament Secundari, escoles oficials d'Idiomes, Arts Plàstiques i Disseny o conservatoris de Música: 2 punts.
  
Documentació acreditativa:
  
Fotocòpia compulsada/acarada dels documents administratius corresponents a cada un dels subapartats, amb diligències de presa de possessió i cessament o continuïtat si és procedent. Per als subapartats a) i b), full de servicis certificat per la direcció territorial o òrgan competent del Ministeri d'Educació, Cultura i Esport o d'una altra administració autonòmica amb competències educatives.
  
Formació, innovació i desenvolupament professional que no produïsca titulació expedida en l'apartat 1.
  
a) Per assistència a cursos, jornades o una altra modalitat de formació convocats per les administracions educatives, per institucions sense ànim de lucre, quan hagen sigut homologats o reconeguts per les dites administracions, o per universitats, relacionats amb aspectes científics o didàctics de l'especialitat del candidat o bé amb l'organització escolar, les noves tecnologies, la psicopedagogia i sociologia de l'educació o la salut laboral (d'àrea o generals): 0,10 punts cada 10 hores (màxim 2 punts).
  
b) Per assistència a cursos, jornades o una altra modalitat de formació convocats per les administracions educatives, per institucions sense ànim de lucre, quan hagen sigut homologats o reconeguts per les dites administracions, o per universitats, relacionats amb la gestió i direcció de centres educatius o la gestió de la qualitat: 0,15 punts cada 10 hores (màxim 3 punts).
  
c) Per la participació en programes de formació en centres, convocats per orde de les administracions educatives o per institucions sense ànim de lucre, quan hagen sigut homologats o reconeguts per les dites administracions: 0,05 punts cada 10 hores (màxim 1 punt).
  
d) Per haver participat com a ponent en activitats de formació sobre gestió i direcció de centres educatius i gestió de la qualitat: 0,20 punts cada 10 hores (màxim 2 punts).
  
e) Per haver participat en programes d'investigació educativa o haver obtingut un premi d'investigació i innovació educativa relacionats amb la gestió i direcció de centres educatius i gestió de la qualitat en centres educatius: fins a 2 punts.
  
Documentació acreditativa:
  
Fotocòpia compulsada/acarada dels certificats corresponents a cada un dels subapartats en què conste de manera expressa el nombre d'hores.
  
Notes: